《黄山云海歌》
清代·吴锡麟

黄山山顶三十六芙蓉，芙蓉削出波溶溶。但见白波渺瀰岩窦出，不闻窾坎镗鞳鸣洪钟。

匹练轻舒散复聚，瞬息回头失林坞。渐涌悬崖百丈涛，苍茫一气涵天宇。

就中尤爱天都高，忽惊蜃气迷㟹嶆。卷舒叆叇本无迹，嘘吸直欲浮鲸鳌。

轩辕容成不可遇，种松老讶龙鳞露。愿跨长空博望槎，高歌南浦云流句。

作者简介：吴锡麟，字上麒，号竹泉，嘉兴人。乾隆乙酉举人，官遂安教谕，改广东盐大使。有《自怡集》、《岭南诗钞》。